NORMALVEDTEKTER FOR FOLKEAKADEMIA
Vedteke på landsmøtet juni 2006

§ 1

Organisasjon
Folkeakademiet . . . . . . . . . . . . . . . . . . . . . . . . . er tilslutta
Folkeakademiet . . . . . . . . . . . . . . . . . . . . . . . . . (distriktssamskipnad) 
og Folkeakademienes Landsforbund, og skal arbeide i samsvar med formålet i paragraf 2 i lovene til landsforbundet.

§ 2

Verksemd
Verksemda til akademiet skal gje den enkelte høve til å delta i eit rikare kulturliv.
Aktivitetane kan vere:
a. Foredragsverksemd, konsertar, utstillingar, film- og kulturkveldar og program om kunst, litteratur, teater m.m.,
b. Få i gang og stø kurs, studieringar og anna vaksenopplæring.
c. Gjennom andre tiltak fremje eit aktivt folkeopplysnings- og kulturarbeid.
Folkeakademiet ønskjer å samarbeide med skular, alders- og sjukeinstitusjonar, andre organisasjonar og institusjonar for å nå flest mogeleg.

§ 3

Medlemskap
Medlemskap i akademiet har einskildpersonar, organisasjonar og institusjonar som har betalt kontingenten. Organisasjonar og institusjonar som søker kollektivt medlemskap, må ikkje ha ein føremålsparagraf som kjem i konflikt med § 2 i landsforbundet sine vedtekter. Politiske parti kan ikkje vere medlem av akademiet.
Styret i det lokale akademiet skal godkjenne søknader om kollektivt medlemskap. Dersom ein er i tvil, legg ein søknaden om medlemskap fram for styret i Folkeakademienes Landsforbund.
Kontingenten vert fastsett av årsmøtet og inkluderer tidsskriftet Nøkkelen.

§ 4

Årsmøtet
Årsmøtet er den høgste styremakta i akademiet. Det vert halde 1 gong årleg og kunngjort minst 4 veker i førevegen. Sakspapir skal sendast ut/vere tilgjengeleg for medlemmene minst 2 veker i førevegen.

Sakliste for årsmøtet:
a.  Konstituering
b.  Årsmelding 
c.  Rekneskap med revisormelding
d.  Arbeidsprogram
e.  Budsjett for inneverande år og fastsetjing av kontingent for kommande år
f.   Innkomne saker og andre saker styret legg fram
Saker medlemmene vil ha føre, må vere styret i hende seinast 3 veker før møtet
g.  Val av styre, revisor og valnemd
h.  Val av utsendingar til årsmøtet i distriktssamskipnaden
     Val av utsendingar til landsmøtet i Folkeakademienes Landsforbund

Vedtak vert gjort med vanleg fleirtal. Styremedlemmer har fulle rettar på årsmøtet. Individuelle medlemmer og kvart kollektivt medlem som har betalt kontingent, har ei røyst kvar.
	Omframt årsmøte  kan kallast saman av styret og skal haldast når minst 1/3 av medlemmene krev det. Innkalling til omframt årsmøte må sendast skriftleg minst 2 veker i førevegen. På omframt årsmøte kan ein berre ha føre dei sakene som er nemnde i innkallinga.

§ 5

Samansetjing og val av styret
Styret i akademiet skal ha leiar, 2 eller 4 styremedlemmer og 2 eller 3 varamedlemmer.
 	Leiar vert vald ved særskilt val. Styremedlemmene skal veljast for 2 år om gongen. Halvparten av styremedlemmene står på val kvart år. 
	Leiar og varamedlemmer vert valde for 1 år. Andre ombod deler styret seg i mellom. Styret er vedtaksført når minst halvdelen av medlemmene er til stades.
	Kommunen kan vere representert med ein rådgjevande medlem i styret.

§ 6

Styret si oppgåve
Oppgåvene til styret er å leie arbeidet i akademiet etter dei retningslinene som er fastsette i vedtektene og vedtak på årsmøtet.
Det førebur saker, arbeidsprogram og budsjett for årsmøtet. Det sender søknader om tilskot, og gjennomfører dei tiltak som trengst for at føresegnene i vedtektene vert følgde.

§ 7

Vedtektsendringar
Framlegg til endring i vedtektene må vere komne til styret minst 3 veker føre årsmøtet. Vedtektsendring kan berre gjerast på eit ordinært årsmøte og krev 2/3 fleirtal av dei frammøtte medlemmene.

§ 8

Oppløysing
Akademiet kan berre løysast opp på eit ordinært årsmøte, og framlegg om oppløysing må vere kome til styret seinast 3 veker føre årsmøtet. Vedtaket krev 3/4 fleirtal, og minst halvparten av medlemmene må vere samde i det. 
Dersom akademiet vert oppløyst, skal attståande midlar styrast av distriktssamskipnaden.  Vert verksemda på staden teke oppatt innan 3 år, skal midlane førast attende til det nye styret. Elles vert midlane å disponere av samskipnaden til beste for folkeakademiverksemda i distriktet.
Lokallaget er å rekne som oppløyst (nedlagt) når laget ikkje har levert årsmelding innan fastsett frist dei 3 siste åra.

§ 9

Godkjenning
Desse vedtektene er vedtekne på årsmøtet den . . . / . . .  -  20…. og tek til å gjelde så snart dei er godkjende av Folkeakademienes Landsforbund.